CELEX: 32016D1337
Language: da
Date: 2016-08-02 00:00:00
Title: Rådets afgørelse (EU) 2016/1337 af 2. august 2016 om bevilling af midler, der er frigjort fra projekter under 10. Europæiske Udviklingsfond med henblik på at genopfylde Fredsfaciliteten for Afrika

5.8.2016   
            
            
               DA
            
            
               Den Europæiske Unions Tidende
            
            
               L 212/107
            
         RÅDETS AFGØRELSE (EU) 2016/1337
   af 2. august 2016
   om bevilling af midler, der er frigjort fra projekter under 10. Europæiske Udviklingsfond med henblik på at genopfylde Fredsfaciliteten for Afrika
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om finansiel bistand til de oversøiske lande og territorier, på hvilke fjerde del af traktaten om Den Europæiske Unions funktionsmåde finder anvendelse (1), særlig artikel 1, stk. 4,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Kommissionen har ved at vedtage afgørelse af 15. juli 2014 om handlingsprogrammet for 2014-2016 for Fredsfaciliteten for Afrika, som skal finansieres via Den Europæiske Udviklingsfonds overgangsfacilitet og den 11. Europæiske Udviklingsfond (2), bevilget et samlet beløb på 901 339 064,53 EUR til handlingsprogrammet for 2014-2016 under Fredsfaciliteten for Afrika (APF). Af dette beløb kommer 900 000 000 EUR fra Den Europæiske Udviklingsfond (EUF) og 1 339 064,53 EUR fra et supplerende frivilligt bidrag fra Danmark.
            
         
               (2)
            
            
               Unionen yder allerede et betydeligt økonomisk bidrag til støtte af Den Afrikanske Unions indsats over for løbende og nye sikkerhedskriser i Afrika. Der er blevet indført adskillige foranstaltninger med henblik på at holde bidraget til APF på et bæredygtigt niveau. Ikke desto mindre kræver den nuværende og fremtidige situation et højere økonomisk bidrag fra Unionen, herunder gennem APF, for at reagere på Den Afrikanske Unions behov.
            
         
               (3)
            
            
               APF's yderligere finansielle behov i perioden 2016-2018 anslås til 685 000 000 EUR.
            
         
               (4)
            
            
               Det er hensigtsmæssigt at anvende frigjorte midler fra projekter under 10. EUF for at tage hånd om APF's ikkeopfyldte økonomiske behov i 2016 og mulige uforudsete forhold samt for at sikre, at finansieringen af APF forbliver forudsigelig indtil udgangen af 2018.
            
         
               (5)
            
            
               Disse ekstra APF-midler bør finansiere APF-aktiviteter, herunder støtte til afrikanskledede fredsstøtteoperationer, til operationaliseringen af den afrikanske freds- og sikkerhedsarkitektur, til hurtigtvirkende handlinger under den tidlige reaktionsmekanisme og bør også dække de støtteomkostninger, som Kommissionen afholder.
            
         
               (6)
            
            
               Disse midler bør anvendes i overensstemmelse med de relevante flerårige APF-handlingsprogrammer og de regler og procedurer, der gælder for 11. EUF, jf. Rådets forordning (EU) 2015/322 (3) og (EU) 2015/323 (4) —
            
         VEDTAGET DENNE AFGØRELSE:
   Artikel 1
   1.   Der bevilges et beløb på højst 491 387 500 EUR af de frigjorte midler fra projekter under 10. Europæiske Udviklingsfond (EUF) med henblik på genopfyldning af APF for perioden 2016-2018.
   Af det i første afsnit fastsatte beløb bevilges højst 16 387 500 EUR til dækning af de støtteomkostninger, som Kommissionen afholder.
   2.   De i stk. 1 omhandlede midler forvaltes i overensstemmelse med de regler og procedurer, der gælder for 11. EUF.
   Artikel 2
   Denne afgørelse træder i kraft dagen efter vedtagelsen.
   
      Udfærdiget i Bruxelles, den 2. august 2016.
      
         
            På Rådets vegne
         
         M. LAJČÁK
         
            Formand
         
      
   
   
      (1)  EUT L 210 af 6.8.2013, s. 1.
   
      (2)  Kommissionens afgørelse C(2014) 4907 som ændret ved Kommissionens afgørelser C(2015) 1254, C(2015) 4995 og C(2015) 8627.
   
      (3)  Rådets forordning (EU) 2015/322 af 2. marts 2015 om gennemførelse af 11. Europæiske Udviklingsfond (EUT L 58 af 3.3.2015, s. 1).
   
      (4)  Rådets forordning (EU) 2015/323 af 2. marts 2015 om finansforordningen for 11. Europæiske Udviklingsfond (EUT L 58 af 3.3.2015, s. 17).